|  |  |  |  |
| --- | --- | --- | --- |
|  |  | ***FOREST EUROPE***  9. ministru konference  **Vācija** |  |

**Bonnas ministru deklarācija**

***‘‘FOREST EUROPE* – Ilgtspējīgas meža apsaimniekošanas koncepcijas saglabāšana nākotnei*’’***

**Pieņemta ekspertu līmeņa sanāksmē 2024. gada 4. jūnijā, lai ministri to izvērtētu un parakstītu devītajā *FOREST EUROPE* ministru konferencē**

**Mēs, *FOREST EUROPE* parakstītājvalstu pārstāvji, *FOREST EUROPE* devītajā ministru konferencē Bonnā, Vācijā 2024. gada 1.–2. oktobrī,**

1. ATZĪSTAM, ka *FOREST EUROPE* ir bijusi vadošā loma ilgtspējīgas mežu apsaimniekošanas noteikšanā un tā ir ilgstoši veicinājusi šo dinamisko koncepciju visā Eiropā;

2. ATSAUCAMES uz *FOREST EUROPE* rezolūcijām, deklarācijām, lēmumiem un it īpaši uz 2021. gada Bratislavas ministru deklarāciju;

3. VĒLREIZ APSTIPRINĀM *FOREST EUROPE* Helsinku 1. rezolūcijā noteikto ilgtspējīgas meža apsaimniekošanas definīciju un principu;

4. UZSVERAM, ka ilgtspējīgas meža apsaimniekošanas dinamiskā koncepcija, kas tika vēlreiz pilnīgi pārskatīta iepriekšējā pilnvaru periodā, joprojām ir būtiska un tādējādi sniedz stabilu pamatu, ko var pielāgot mainīgajām vajadzībām nākotnē;

5. IZCEĻAM *FOREST EUROPE* kā brīvprātīga augsta līmeņa politiskā procesa nozīmi dialoga, starpnozaru sadarbības un pārrobežu sadarbības veidošanā mežu un mežsaimniecības nozarē Eiropā un UZSVERAM šajā saistībā jaunizveidotā augsta līmeņa politikas dialoga formāta nozīmi, lai nekavējoties reaģētu uz jauniem politisko interešu jautājumiem;

6. UZSVERAM vajadzību turpināt izstrādāt vienotas stratēģijas, lai stiprinātu ilgtspējīgu meža apsaimniekošanu Eiropas reģionā, ŅEMAM VĒRĀ jaunākās starptautiskās saistības, piemēram, ANO Vispārējās konvencijas par klimata pārmaiņām Parīzes nolīgumu un Kuņminas–Monreālas globālo biodaudzveidības satvaru, un pastāvīgi mainīgo sociālo, politisko, ekonomisko un vides kontekstu, kurā tiek īstenota meža apsaimniekošana, kā arī aizvien pieaugošās sabiedrības prasības attiecībā uz mežiem;

7. UZSVERAM ilgtspējīgas un aprites bioekonomikas nozīmi, it īpaši attiecībā uz pielāgošanos klimata pārmaiņām, klimata pārmaiņu riska mazināšanu un bioloģiskās daudzveidības aizsardzību, kā arī ilgtspējīgi ražotas koksnes, citu mežsaimniecības produktu un blakusproduktu piedāvājumu, kas nodrošina resursu efektīvu izlietojumu, tādējādi veicinot ilgtspējīgas attīstības mērķu sasniegšanu, vienādi izvērtējot ilgtspējības vides, sociālo un ekonomisko dimensiju;

8. VĒLREIZ APSTIPRINĀM daudzfunkcionālu un ilgtspējīgi apsaimniekotu mežu izšķirošo lomu, kas ir pamats, lai sasniegtu ilgtspējīgu un klimatneitrālu ekonomiku līdz 2050. gadam, vienlaikus nodrošinot, ka meža ekosistēmas ir dzīvotspējīgas, noturīgas un pienācīgi aizsargātas to daudzveidīgajai izmantošanai;

9. ATZĪMĒJAM kvalificēta darbaspēka nozīmi, lomu un atbilstību ilgtspējīgas meža apsaimniekošanas īstenošanā, vienlaikus nodrošinot meža ekosistēmu pakalpojumu sniegšanu, un UZSVERAM vajadzību strādāt, lai nodrošinātu standartizētas un starptautiski atzītas kvalifikācijas meža nozarē;

10. ATZINĪGI NOVĒRTĒJAM gaitu, kā tiek īstenota *EUFORGEN* izstrādātā Meža ģenētisko resursu stratēģija Eiropai, lai uzlabotu Eiropas mežu pielāgošanās spēju un noturību, un UZSVERAM vajadzību noteikt nepilnības, lai novērtētu draudus un noteiktu prioritātes meža ģenētisko resursu saglabāšanai, izmantojot *EUFORGEN* uzturēto ģenētisko resursu saglabāšanas vienību tīklu;

11. ATKĀRTOTI ATZĪMĒJAM ministru 2022. gada augusta lēmumu palīdzēt Ukrainai pēc kara izraisītā sabrukuma labāk atjaunot tās meža nozari un veikt nepieciešamās reformas, lai saglabātu, atjaunotu un ilgtspējīgi apsaimniekotu mežus, un PAUŽAM BAŽAS par kara būtisko negatīvo ietekmi uz vidi un dabas resursiem Ukrainā, kas radīs ilgtermiņa sekas mežu un meža nozares atveseļošanas procesā;

12. UZSVERAM, ka ir pastāvīgi jāturpina sadarbība un sinerģija ar mežu saistītajos procesos un ar organizācijām, piedaloties šajā Eiropas mēroga procesā un daloties ar gūto pieredzi, jo īpaši Apvieno Nāciju Organizācijas Meža foruma un citu attiecīgo starptautisko meža organizāciju, piemēram, *UNECE* un *FAO*, sesijās.

**Mēs, *FOREST EUROPE* parakstītājvalstu pārstāvji, apņemamies:**

13. turpināt veicināt un īstenot ilgtspējīgas meža apsaimniekošanas dinamisko koncepciju kā integrējošu pamatu, uz kā balstās meža stratēģijas, plāni vai programmas politiskajos dialogos un kas tiek izstrādāti, reaģējot uz jauniem jautājumiem un sabiedrības prasībām attiecībā uz Eiropas mežiem;

14. atbalstīt *FOREST EUROPE* kā tāda augsta līmeņa politiskā procesa lomu, kas apvieno dažādu ieinteresēto personu intereses un prasības attiecībā uz mežiem, kā arī veicināt adaptīvas un līdzsvarotas pieejas turpmākajam darbam ilgtspējīgas meža apsaimniekošanas jomā Eiropas un valstu līmenī;

15. turpināt pilnveidot *FOREST EUROPE* procesu kā platformu, kas savieno aizvien lielāku skaitu ar mežu saistīto nozaru un dalībnieku, tostarp izveidojot jaunus rīcības formātus, piemēram, augsta līmeņa politikas dialogus, atbalstot starpnozaru dialogu, lai novērstu meža politikas sadrumstalotību;

16. izveidot jaunu darba kārtību, lai *FOREST EUROPE* procesu padarītu piemērotu nākotnei, kā norādīts šīs deklarācijas pielikumā, vienlaikus nodrošinot lielāku pieejamību un plašākas iespējas, lai iesaistītos elastīgākā veidā, tādējādi saglabājot un pat veicinot visu parakstītājvalstu un novērotāju līdzdalību procesā;

17. pārskatīt *FOREST EUROPE* rezultātus, saistības un iniciatīvas kā struktūras moduļus un gūtās atziņas, kas izmantojamas turpmākai rīcībai, un meklēt sinerģiju ar attiecīgajām iniciatīvām un procesiem;

18. veicināt “zaļās darbavietas meža nozarē” [*Green Forest Jobs*] un mežkopības izglītību uzņēmējdarbībā un sabiedrībā, kā arī mobilizēt partnerus un resursus meža nozarē un ārpus tās, lai atzītu viņu nozīmi taisnīgas pārkārtošanās procesā uz ilgtspējīgu un aprites bioekonomiku;

19. veicināt pastāvīgu rīku un tehnoloģiju attīstību un izmantošanu meža monitoringā, ziņojumos un saziņā, lai īstenotu ilgtspējīgu meža apsaimniekošanu valsts, pavalsts un Eiropas līmenī;

20. turpināt iekļaujošu un atvērtu diskusiju, kas veicināta, izmantojot domnīcu *FOREST EUROPE*, par ilgtspējīgu meža apsaimniekošanu kā dinamisku un mainīgu koncepciju, vienlaikus apkopojot jaunākos zinātniskos datus un citu veidu zināšanas, kas jāņem vērā;

21. ierosināt pārskatīt kritērijus un indikatorus attiecībā uz lēmumu pieņemšanu par ilgtspējīgu meža apsaimniekošanu un prezentēt rezultātus nākamajā Ministru konferencē, un tādējādi stiprināt mežu resursu un ilgtspējīgas mežu apsaimniekošanas monitoringu, ziņošanu un vērtēšanu Eiropā;

22. atbalstīt ziņojuma “Eiropas mežu stāvoklis” [*State of Europe’s Forest*] izstrādi un piedalīties tā izstrādē; šis ziņojums ir būtisks elements, kas veido saziņu mežu jautājumos Eiropas līmenī, vienlaikus ar to tiek pētīti inovatīvi un aktuāli formāti saziņai mežu jautājumos ziņošanas ciklos;

23. attiecīgā gadījumā un iespēju robežās izvērtēt, kā stiprināt divpusēju un daudzpusēju sadarbību un tehnisko atbalstu, lai palīdzētu Ukrainai labāk atjaunot meža nozari kara laikā un pēc kara.